श्रीलंकाई सेना व लिट्टे के बीच संघर्ष में जानमाल की भारी क्षति | श्रीलंकाई सेना व लिट्टे के बीच संघर्ष में जानमाल की भारी क्षति - Hindi Oneindia
श्रीलंकाई सेना व लिट्टे के बीच संघर्ष में जानमाल की भारी क्षति
| Published: Sunday, October 19, 2008, 16:56 [IST]
कोलंबो, 19 अक्टूबर (आईएएनएस)। श्रीलंका के उत्तरी क्षेत्र में लिट्टे व श्रीलंकाई सेना के बीच भीषण संघर्ष में दोनों पक्षों को जान-माल की भारी क्षति हुई है। यह जानकारी रक्षा सूत्रों ने रविवार को दी।
रक्षा मंत्रालय की तरफ से जारी एक बयान में कहा गया है कि लिट्टे की राजनीतिक राजधानी किलीनोछी के बाहरी हिस्से में शनिवार को विद्रोहियों के साथ घंटों चली लड़ाई के बाद सेना ने उनके मजबूत बंकरों सहित ताजा क्षेत्रों पर कब्जा जमा लिया है।
मंत्रालय ने दावा किया है कि सेना ने किलीनोछी के दक्षिण में अक्करायांकुलम में लिट्टे द्वारा खड़े किए गए जमीनी अवरोधों को भेद कर उनके 19 बंकरों पर कब्जा जमा लिया है। विद्रोहियों द्वारा खड़ा किया गया यह उनका अंतिम बड़ा सुरक्षा घेरा था।
रक्षा मंत्रालय की तरफ से बताया गया है कि इस लड़ाई में कई सैनिक शहीद हो गए और कई अन्य बुरी तरह घायल हो गए। दूसरी ओर विद्रोहियों को इस लड़ाई में जान-माल की भारी क्षति हुई है।
रक्षा विशेषज्ञों का कहना है कि श्रीलंकाई सेना जल्द ही किलीनोछी पर कब्जा करने को आतुर है। यदि सेना विद्रोहियों को पूर्वोत्तर के जिले मुलैतिवू की ओर खदेड़ने में सफल हो जाती है तो इससे विद्रोहियों का मनोबल व सैन्य बल बुरी तरह टूट जाएगा।
Story first published: Sunday, October 19, 2008, 16:56 [IST]